KOMISIJAS REGULA (ES) 2021/1175

(2021. gada 16. jūlijs),

ar ko attiecībā uz poliolu izmantošanu noteiktos konditorejas izstrādājumos ar pazeminātu enerģētisko vērtību groza Eiropas Parlamenta un Padomes Regulas (EK) Nr. 1333/2008 II pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1333/2008 (2008. gada 16. decembris) par pārtikas piedevām (1) un jo īpaši tās 10. panta 3. punktu,

tā kā:

(1) Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un šo piedevu lietošanas nosacījumi.

(2) Minēto sarakstu pēc Komisijas iniciatīvas vai pēc pieteikuma saņemšanas var atjaunināt, ievērojot Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru.

(3) 2018. gada 18. decembrī tika iesniegts pieteikums uz atļauju izmantot poliolus par saldinātājiem noteiktos konditorejas izstrādājumos ar pazeminātu enerģētisko vērtību, proti, cietajos konditorejas izstrādājumos (konfektēs un sūkājamajās konfektēs uz kociņa), mīkstajos konditorejas izstrādājumos (košļājamajās konfektēs, augļu gumijas konfektēs un cukura putu masas izstrādājumos/pastilās (marshmallows)), lakricā, nugā un marcipānā, kā arī stipri aromatizētās atsvaidzinošās kakla pastilās un elpu atsvaidzinošos mikrosaldumos. Pēc tam šis pieteikums saskaņā ar Regulas (EK) Nr. 1331/2008 4. pantu tika darīts pieejams dalībvalstīm.

(4) Polioli ir mazkaloriju saldinātāji, un tos var izmantot noteiktos konditorejas izstrādājumos kalorijām bagātu cukuru daļējai vai pilnīgai aizstāšanai. Tādējādi šajos izstrādājumos tiek samazināts kaloriju saturs un patērētājiem tiek piedāvāti produkti ar pazeminātu enerģētisko vērtību saskaņā ar Regulas (EK) Nr. 1333/2008 7. pantu. Ja konditorejas izstrādājumos ar pazeminātu enerģētisko vērtību izmanto gan poliolus, gan cukurus, tie produktus saldina un dod vēlamās izmantošanas iespējas un organoleptiskās īpašības, kuras nevar panākt ne ar citām sastāvdaļām, ne ar polioliem vien.

(5) Uzskata, ka poliolus pārtikas saldināšanai ierobežoti izmantot ir pieņemami, ja vien ņem vērā to, ka tie veicina caureju (3). Caurejas iespējamības dēļ Regula (EK) Nr. 1333/2008 vispār neļauj poliolus izmantot dzērienos. Tomēr, ja polioli būs izmantoti cietos pārtikas produktos, tādos kā konditorejas izstrādājumi, uz kuriem attiecas pieteikums, ir maz ticams, ka radīsies kādi nevēlami caurejas simptomi, ja poliolu patēriņš no visiem avotiem kopā nebūs lielāks kā 20 g dienā (4). Tāpēc Regula (EK) Nr. 1333/2008 tos jau atļauj izmantot pēc quantum satis principa visādiem mērķiem, piemēram, pilnīgai cukura aizstāšanai produktos bez pievienota cukura, pārtikas produktu kategorijā 05.2. “Citi konditorejas izstrādājumi, tostarp elpu atsvaidzinoši mikrosaldumi”. Ierosinātā paplašinātā izmantošana attiecas tikai uz cukuru daļēju aizstāšanu tāda paša veida produktos, un tāpēc polioli tiktu izmantoti tādās devās, kas ar nevēlamiem caurejas simptomiem nav saistītas.

(6) Lai atjauninātu Regulas (EK) Nr. 1333/2008 II pielikumā iekļauto Savienības atļauto pārtikas piedevu sarakstu, Komisijai saskaņā ar Regulas (EK) Nr. 1331/2008 3. panta 2. punktu ir jālūdz Iestādes atzinums, izņemot gadījumus, kad šādi atjauninājumi cilvēka veselību nevar ietekmēt. Atļauja poliolus izmantot par saldinātājiem konditorejas izstrādājumos ar pazeminātu enerģētisko vērtību papildus tam, ka tos jau ir atļauts izmantot konditorejas izstrādājumos bez pievienota cukura, ir minētā saraksta atjauninājums, kas cilvēka veselību ietekmēt nevar. Tāpēc Iestādes atzinums nav nepieciešams. Lai patērētāji saņemtu pietiekamu informāciju, tādu pārtikas produktu marķējumā, kuri satur vairāk nekā 10 % pievienotu poliolu, kas atļauti saskaņā ar Regulas (EK) Nr. 1333/2008 II pielikumu, obligāti jāiekļauj norāde “pārmērīga lietošana var izraisīt caureju veicinošu iedarbību” saskaņā ar Eiropas Parlamenta un Padomes Regulas (ES) Nr. 1169/2011 (5) III pielikumu.

(7) Līdz ar to poliolus ir lietderīgi atļaut izmantot pēc principa quantum satis par saldinātājiem noteiktos, 3. apsvēruma pirmajā teikumā minētajos produktos ar pazeminātu enerģētisko vērtību, kuri ir pārtikas produktu apakškategorijā 05.2. “Citi konditorejas izstrādājumi, tostarp elpu atsvaidzinoši mikrosaldumi”.

(8) Tādēļ Regulas (EK) Nr. 1333/2008 II pielikums būtu attiecīgi jāgroza.

(9) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 1333/2008 II pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 16. jūlijā Komisijas vārdā – priekšsēdētāja Ursula VON DER LEYEN

(1) OV L 354, 31.12.2008., 16. lpp.

(2) Eiropas Parlamenta un Padomes Regula (EK) Nr. 1331/2008 (2008. gada 16. decembris), ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).

(3) Report of the scientific Committee for Food (SCF) concerning sweeteners (SCF, 1984), Opinion of the Scientific Committee on Food on Erythritol (2003. gada 5. marta atzinums).

(4) Report of the scientific Committee for Food (SCF) concerning sweeteners (atzinums sniegts 1987. gada 11. decembrī un 1988. gada 10. novembrī).

(5) Eiropas Parlamenta un Padomes Regula (ES) Nr. 1169/2011 (2011. gada 25. oktobris) par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (OV L 304, 22.11.2011., 18. lpp.).